La Llei orgànica 8/1980, de 22 de setembre, de finançament de les comunitats autònomes (LOFCA), modificada per la Llei orgànica 3/2009, de 18 de desembre, disposa a l'article 21, apartat 2, que si els pressupostos no han estat aprovats abans del primer dia de l'exercici econòmic corresponent, automàticament quedarà prorrogada la vigència dels anteriors.
En aquest mateix sentit, l'article 33 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que, si per qualsevol motiu l'1 de gener el pressupost no està aprovat, es considerarà prorrogat automàticament el de l'any anterior en els seus crèdits inicials fins a l'aprovació i la publicació dels nous en el Diari Oficial de la Generalitat de Catalunya.
En l'actual context pressupostari i financer, no ha estat possible tramitar el Projecte de llei de pressupost de la Generalitat de Catalunya per al 2012 amb temps suficient perquè pugui ser aprovat abans de l'1 de gener de 2012.
Per tant, resulta necessari establir unes condicions d'aplicació de la pròrroga de caràcter restrictiu per assegurar que durant el període en què sigui vigent aquesta pròrroga no es vulnerin els objectius d'estabilitat pressupostària.
Per aquest motiu, a proposta del conseller d'Economia i Coneixement i d'acord amb el Govern,
A partir de l'1 de gener de 2012 es prorroguen els crèdits inicials per a despeses dels pressupostos de la Generalitat per a l'any 2011, aprovats per la Llei 6/2011, del 27 de juliol, d'acord amb els criteris i les excepcions següents:
a) L'estructura orgànica del pressupost prorrogat s'ha d'adaptar, sense alterar-ne la quantia global, a l'organització administrativa vigent en l'exercici 2012, d'acord amb els criteris següents:
a.1) Les modificacions pressupostàries autoritzades al llarg de l'exercici 2011, i les adaptacions de l'estructura orgànica, derivades de reorganitzacions administratives amb vigència per a l'exercici 2012, queden consolidades.
a.2) Pel que fa a les reorganitzacions administratives, el Departament d'Economia i Coneixement haurà de decidir el moment d'introduir-les al sistema GECAT, segons el calendari de tramitació dels pressupostos de la Generalitat de Catalunya per al 2012.
Fins aleshores, la despesa de les unitats creades o modificades s'haurà d'imputar als crèdits adequats dels departaments que anteriorment desenvolupaven les funcions corresponents.
b) Les estructures per programes de les despeses i les econòmiques dels ingressos i de les despeses del pressupost prorrogat s'han d'adaptar a les modificacions fetes al llarg de l'exercici 2011 i a les que puguin resultar necessàries des de l'inici de l'exercici 2012.
c) S'autoritza el Departament d'Economia i Coneixement perquè faci els ajustaments de programes necessaris per adequar els crèdits de despesa a la seva finalitat, sense alterar-ne la seva quantia global.
d) No es prorroguen els crèdits per a despeses destinats a programes o actuacions que finalitzen el 2011.
e) S'autoritza el Departament d'Economia i Coneixement perquè faci retencions dels crèdits dels conceptes econòmics que no estiguin consignats al Projecte de llei de pressupostos de la Generalitat de Catalunya per al 2012.
Determinació de l'autorització de despeses durant la pròrroga pressupostària
L'autorització de les despeses de personal del capítol 1 s'ha d'ajustar a les dotacions pressupostades a 31 de desembre de 2011.
Les ampliacions de les dotacions de personal només les pot autoritzar l'òrgan competent, si estan finançades amb recursos finalistes addicionals.
S'apliquen les disposicions en matèria de despeses de personal previstes a la Llei de pressupostos generals de l'Estat, vigent per a l'exercici del 2012, sempre que tinguin caràcter bàsic per a les administracions públiques.
L'autorització de les despeses dels capítols 2 i 4 queda limitada per a cada departament al percentatge que resulti necessari per assegurar que no supera l'import detallat en el Projecte de llei de pressupost de la Generalitat de Catalunya per al 2012.
El Departament d'Economia i Coneixement ha d'aplicar les corresponents retencions de pròrroga a cada departament, per adequar la disponibilitat dels crèdits prorrogats als límits establerts en aquest Decret.
Els departaments podran proposar modificacions a les retencions esmentades, sempre que no es modifiqui l'import total retingut al departament, fins al 10 de febrer de 2012.
Durant el període de pròrroga, no es tramitaran despeses dels capítols 6, 7 i 8.
Tanmateix, en els casos que resulti imprescindible efectuar disposicions de crèdit corresponents als capítols esmentats, el Departament d'Economia i Coneixement, a proposta del departament afectat, pot autoritzar excepcions que s'han de compensar amb transferències de crèdit o amb retencions de crèdit, pel mateix import, en altres capítols pressupostaris del departament afectat.
L'autorització de les despeses dels capítols 3, 5 i 9 no està afectada per cap de les limitacions establertes en aquest article.
Pel que fa a compromisos pluriennals amb anualitat per al 2012 i expedients de despesa anticipada, el Departament d'Economia i Coneixement, d'acord amb l'article 14 de l'Ordre ECO/310/2011, d'11 de novembre, sobre operacions comptables de tancament de l'exercici pressupostari de 2011, ha d'efectuar reserves de crèdit pels imports que corresponguin a l'exercici 2012; tant dels compromisos de despeses pluriennals com dels expedients de despesa anticipada que calgui mantenir.
En el cas que en el pressupost prorrogat no hi hagi crèdit o aquest sigui insuficient per efectuar algunes de les reserves que s'han esmentat, el departament afectat, abans del 17 de febrer de 2012, haurà de tramitar les modificacions pressupostàries necessàries per poder assumir tots els compromisos o bé proposar la modificació dels expedients de compromisos de despesa vigents que calgui ajustar.
Els crèdits de transferències i aportacions consolidables entre els pressupostos de la Generalitat de Catalunya, del Servei Català de la Salut, de l'Institut Català de la Salut, de l'Institut Català d'Assistència i Serveis Socials i de les entitats autònomes administratives s'hauran d'ajustar d'acord amb el que calgui per donar compliment a les mesures establertes en aquest article.
Pel que fa als crèdits de despesa autoritzats durant la prorroga pressupostària de la Generalitat de Catalunya, del Servei Català de la Salut, de l'Institut Català de la Salut, de l'Institut Català d'Assistència i Serveis Socials i de les entitats autònomes administratives, es mantenen les vinculacions establertes a la Llei 6/2011, del 27 de juliol, de pressupostos de la Generalitat de Catalunya per al 2011, llevat de les aplicacions 200.0001, "Lloguers i cànons mitjançant Equipaments i Edificis de Catalunya, SA", 200.0003, "Prestacions periòdiques derivades d'altres drets de superfície", 203.0002, "Prestacions derivades de concessions administratives", 600.0002, "Pensions de censos emfitèutics constituïts sobre terrenys i béns naturals", i 610.0003, "Pensions de censos emfitèutics constituïts sobre edificis i altres construccions" i les partides PO01D/470.0001/521 A empreses privades (concessions eixos viaris) i PO01D/770.0001/521 A empreses privades (concessions eixos viaris), que vinculen per servei, programa i aplicació.
Les disposicions que hi ha en l'article 2 són aplicables a totes les seccions pressupostàries de la Generalitat de Catalunya, al Servei Català de la Salut, a l'Institut Català de la Salut, a l'Institut Català d'Assistència i Serveis Socials i a les entitats autònomes administratives, amb les excepcions següents:
a) Òrgans superiors i altres (Parlament de Catalunya, Consell de Garanties Estatutàries, Sindicatura de Comptes, Oficina Antifrau de Catalunya, Comissió Jurídica Assessora, Consell de Treball, Econòmic i Social de Catalunya i l'Autoritat Catalana de Protecció de Dades), sens perjudici que apliquin les mesures de contenció de despeses que els seus òrgans de govern decideixin.
b) Fons no departamentals (pensions, deute, despeses de diversos departaments, participació dels ens locals de Catalunya en els ingressos de l'Estat i fons de contingència).
Es prorroga l'autorització que conté la Llei 6/2011, del 27 de juliol, de pressupostos de la Generalitat de Catalunya per al 2011, per a l'emissió de deute o la formalització d'operacions d'endeutament, en qualsevol modalitat, amb la limitació que el saldo viu no superi l'autoritzat per la Llei esmentada.
Tanmateix, l'endeutament de la Generalitat autoritzat es pot augmentar amb les finalitats que preveuen els articles 40.1.b 40.1.c i 40.6 d'aquesta mateixa Llei.
En el cas de les entitats del sector públic de la Generalitat, només es podran preveure noves operacions d'endeutament per l'import necessari per cobrir les amortitzacions previstes dins de l'exercici 2012, de manera que no s'incrementi el saldo viu de l'endeutament a 31 de desembre de 2011.
Excepcionalment, amb l'autorització prèvia del Govern, les entitats del sector públic de la Generalitat podran augmentar aquesta limitació del saldo viu fins al límit autoritzat per la Llei de pressupostos de la Generalitat de Catalunya per al 2011.
Les característiques de les operacions d'endeutament que assenyala aquest article les ha de fixar el Govern, a proposta del conseller o consellera del Departament d'Economia i Coneixement.
Pel que fa a les operacions a què fa referència l'apartat 2, la direcció general competent en matèria de política financera haurà de seguir el procediment que estableix l'article 40.4 de la Llei de pressupostos de la Generalitat de Catalunya per al 2011, sempre que es validi el requisit d'excepcionalitat que s'ha esmentat.
Les obligacions en vigor el 31 de desembre de 2011, corresponents a despeses efectuades degudament per la Generalitat de Catalunya, pel Servei Català de la Salut, per l'Institut Català de la Salut, per l'Institut Català d'Assistència i Serveis Socials i per les entitats autònomes administratives, incloses les despeses pendents d'imputació pressupostària (PPI) registrades, que no s'hagin pogut reconèixer amb càrrec als crèdits del pressupost per al 2011 es poden aplicar als crèdits del pressupost prorrogat 2011 per al 2012.
El Departament d'Economia i Coneixement, a proposta del departament o de l'entitat afectats i amb l'informe previ de la Intervenció Delegada, ha de determinar els crèdits amb càrrec als quals s'ha d'imputar el pagament de les obligacions a què fa referència l'apartat 1, que han de ser els adequats a la naturalesa i a la finalitat de la despesa, d'acord amb l'estructura pressupostària vigent.
Els expedients d'incorporació de romanents de crèdit que sigui necessari tramitar en els termes que preveu l'article 11 de l'Ordre ECO/310/2011, d'11 de novembre, sobre operacions comptables de tancament de l'exercici pressupostari de 2011, d'acord amb la normativa pressupostaria vigent, s'hauran d'ajustar a les disposicions següents:
a) Els romanents de crèdit existents a 31 de desembre de 2011 finançats a càrrec de fons finalistes efectivament ingressats, que en la data esmentada no estiguin vinculats al compliment d'obligacions ja reconegudes, es poden incorporar a l'exercici 2012 per aplicar-los a les finalitats que van motivar aquests ingressos.
Tanmateix, no es podrà autoritzar la incorporació de romanents de crèdit que ja hagin estat incorporats successivament en els dos darrers exercicis, llevat que el període d'execució establert per a les actuacions que s'han de finançar sigui superior a dos exercicis pressupostaris.
b) Les incorporacions de romanents de crèdit corresponents a operacions no financeres s'han de compensar amb retencions de crèdit o bé s'han de finançar amb càrrec a una minoració d'altres crèdits, en qualsevol cas, corresponents a operacions no financeres.
Amb caràcter excepcional i amb l'autorització prèvia de la Intervenció General, també es podran finançar amb càrrec als romanents de tresoreria de l'exercici anterior que no hagin estat aplicats al pressupost de l'exercici.
c) La necessitat de compensació o finançament que preveu el punt b no serà aplicable en els casos d'incorporacions de romanents de crèdits finançats a càrrec de fons finalistes efectivament ingressats, en què n'hi haurà prou amb acreditar l'ingrés.
Durant el període de pròrroga dels pressupostos de la Generalitat de Catalunya per al 2011, es manté la vigència de l'Acord de Govern de 2 d'agost de 2011, pel qual s'aproven mesures sobre nomenaments i contractacions de personal temporal en l'exercici pressupostari 2011.
Les direccions generals de Pressupostos, de Política Financera, Assegurances i Tresor i la Intervenció General podran dictar, en l'àmbit de les respectives competències, les mesures necessàries per al desplegament i l'aplicació d'aquest Decret.
Aquest Decret entrarà en vigor l'1 de gener de 2012.